Regionsudvalgets udtalelse om "Regionsudvalgets forslag til regeringskonferencen"

(2004/C 23/01)

REGIONSUDVALGET HAR -

under henvisning til præsidiets beslutning af 1. juli 2003 om at afgive udtalelse i henhold til EF-traktatens artikel 265, stk. 5, og henvise det forberedende arbejde til Underudvalget for Konstitutionelle Anliggender og Styreformer i EU,

under henvisning til "Udkast til traktat om en forfatning for Europa", fremlagt for formanden for Det Europæiske Råd i Rom den 18. juli 2003 (CONV 850/03),

under henvisning til "Erklæring om Unionens fremtid", vedtaget af Det Europæiske Råd i Nice,

under henvisning til formandskabets konklusioner af Det Europæiske Råd i Laeken den 14.-15. december 2001 og navnlig Laeken-erklæringen om EU's fremtid,

under henvisning til formandskabets konklusioner af Det Europæiske Råd i Thessaloniki den 19. og 20. juni 2003,

under henvisning til Europa-Parlamentets resolution om udkastet til traktat om indførelse af en europæisk forfatning for Europa, og Europa-Parlamentets udtalelse om indkaldelse af regeringskonferencen (A5-0299/2003),

under henvisning til udtalelse fra Kommissionen i henhold til artikel 48 i traktaten om Den Europæiske Union om afholdelse af en konference mellem repræsentanterne for medlemsstaternes regeringer med henblik på ændring af traktaterne (KOM(2003) 548 endelig),

under henvisning til Regionsudvalgets resolution af 3. juli 2003 om Det Europæiske Konvents anbefalinger (CdR 198/2003 fin)(1) (CONV 827/03),

under henvisning til de forslag, Regionsudvalget har indgivet til Det Europæiske Konvent under dets arbejde og som ikke er indeholdt i forfatningsudkastet (jf. bilag 1),

under henvisning til sit forslag til udtalelse (CdR 169/2003 rev.) vedtaget den 26. september 2003 af udvalgets Underudvalg for Konstitutionelle Anliggender og Styreformer i EU (ordførere: Albert Bore, formand for Regionsudvalget, formand for Birmingham City Council (UK-PSE) og Reinhold Bocklet, første næstformand for Regionsudvalget, minister for forbunds- og EU-anliggender i Bayern (D-PPE)), og

ud fra følgende betragtninger:

1) Erklæringen om Unionens fremtid fra Det Europæiske Råd i Nice fastlagde retningslinjerne for den proces, hvis slutfase vi snart står over for i form af regeringskonferencen. Den stillede følgende fire spørgsmål i forbindelse med processen: Hvordan fastlægger og overvåger man en mere præcis afgrænsning af EU's og medlemsstaternes beføjelser, som afspejler subsidiaritetsprincippet; hvilken status skal EU's charter om grundlæggende rettigheder, der blev proklameret i Nice, have, jf. konklusionerne fra Det Europæiske Råd i Köln; en forenkling af traktaterne med det formål at gøre dem klarere og mere forståelige uden at ændre dem indholdsmæssigt; de nationale parlamenters rolle i EU's struktur;

2) Laeken-erklæringen af december 2001 gav et konvent om EU's fremtid mandat til at bane vejen for denne regeringskonference på en så bred og åben måde som muligt og behandle følgende spørgsmål: En bedre fordeling og definition af kompetencer i EU, forenkling af EU's lovgivningsinstrumenter, mere demokrati, åbenhed og effektivitet i EU, en forfatning for Europas borgere;

3) større anerkendelse af den lokale og regionale dimension inden for EU's nye struktur vil både gøre EU mere effektiv og forbedre dens forbindelser til borgerne;

4) det udkast, som Det Europæiske Konvent har forelagt stats- og regeringscheferne, udgør fundamentet for den fremtidige traktat om indførelse af en forfatning for Europa og skal færdiggøres af regeringskonferencen -

på sin 51. plenarforsamling den 9. oktober 2003 enstemmigt vedtaget følgende udtalelse.

1. Regionsudvalgets synspunkter

Regionsudvalget

Den overordnede ramme

1.1. betragter beslutningstagning tæt på borgerne som en nødvendig modvægt og et supplement til den generelle globaliseringstendens;

1.2. finder, at den europæiske integration i et udvidet EU ikke længere bør begrænses til økonomisk samarbejde, men i stigende grad bør medføre politisk beslutningstagning, hvor der tages hensyn til de lokale og regionale myndigheders synspunkter, eftersom den pågældende beslutningsproces i reglen har indvirkning på samtlige forvaltningsniveauer;

1.3. mener, at hvis de lokale og regionale myndigheder skal deltage fuldt i beslutningsprocessen på EU-plan vedrørende områder, hvor de har ansvaret for gennemførelsen, bør de holdes grundigt informeret om de igangværende processer, ligesom passende forhåndskonsultation er vigtig;

1.4. ser positivt på den generelle tendens siden de tidlige 1990'ere til at tage hensyn til den lokale og regionale dimension i EU's beslutningsproces, hvilket kom til udtryk i oprettelsen af Regionsudvalget samt i den parallelle udvikling med udvidede ansvarsområder og beføjelser for de subnationale niveauer, som afspejler decentraliseringstendensen inden for en række medlemsstater;

1.5. anser Kommissionens hvidbog om EU-styreformer for at være en anerkendelse af, at EU har bevæget sig ind i en ordning med myndighedsopdeling i flere niveauer, og at de lokale og regionale myndighedsniveauer følgelig må spille en udvidet rolle, og at der må tages større hensyn til deres beføjelser;

1.6. understreger behovet for regelmæssig dialog mellem Kommissionen og de lokale og regionale myndigheder og de sammenslutninger, som repræsenterer dem, og mener, at Regionsudvalget er i stand til at fremme en effektiv dialog om centrale politiske spørgsmål;

1.7. finder, at den samarbejdsprotokol, der er undertegnet af Kommissionen og Regionsudvalget, udgør et vigtigt grundlag for tættere samarbejde, og at det nu er passende at uddybe dette samarbejde for at afspejle Regionsudvalgets rolle med at repræsentere Europas lokale myndigheders og regioners fælles interesser;

1.8. ser positivt på den øgede inddragelse af Regionsudvalget i uofficielle rådsmøder;

1.9. gentager sin opfordring om, at budgetmæssige og administrative evalueringer af Kommissionens vigtigste forslag skal omfatte en analyse af konsekvenserne for de lokale og regionale myndigheder;

Konventets arbejdsproces og høringer

1.10. er glad for, at Det Europæiske Konvent anerkender de lokale og regionale myndigheders plads og rolle i den europæiske integrationsproces, hvilket ikke mindst kom til udtryk i afholdelsen af et helt møde om dette emne;

1.11. er tilfreds med det gode samarbejde, som har udviklet sig mellem Regionsudvalget og sammenslutningerne af lokale og regionale myndigheder i forbindelse med konventet;

1.12. glæder sig over de gode forbindelser, som også er blevet udviklet med Europa-Parlamentet i forbindelse med forberedelsen af deres betænkning om de regionale og lokale myndigheders rolle i den europæiske integration, og ser frem til en yderligere styrkelse af forbindelserne med parlamentet;

1.13. skønner, at det nu er på tide at udvide den lokale og regionale dimensions rolle inden for EU's styreformer og EU's institutionelle opbygning, som det blev vedtaget på konventets møde den 7. februar 2003;

Evaluering af ny forfatning

1.14. udtrykker tilfredshed med den konsensus, der har været om en forfatning for de europæiske borgere, som repræsenterer et historisk gennembrud i den europæiske integrationsproces;

1.15. ser med tilfredshed på de betydelige fremskridt, som konventsmedlemmerne har gjort med hensyn til at sikre en bedre afgrænsning og fordeling af Unionens beføjelser, at forenkle Unionens instrumenter og at styrke de europæiske institutioners demokratiske legitimitet, gennemsigtighed og effektivitet, men påpeger, at det er nødvendigt for EU's fortsatte udvikling løbende at undersøge og afgøre, hvilke opgaver en betydeligt udvidet Union sammen kan yde;

1.16. glæder sig over, at de lokale og regionale myndigheders rolle i EU får sin forfatningsmæssige anerkendelse i udkastet til traktat om indførelse af en forfatning i Europa, navnlig hvad angår:

- den vægt, der lægges på grundlæggende værdier og rettigheder,

- respekten for det lokale og regionale selvstyre,

- anerkendelse af den sproglige og kulturelle mangfoldighed,

- indarbejdning af hensynet til territorial samhørighed i Unionens målsætninger,

- anerkendelse af vigtigheden af nærdemokrati i Unionen,

- den nye definition af nærhedsprincippet,

- den tidligere konsultation af de repræsentative sammenslutninger og civilsamfundet i forbindelse med fremsættelse af forslag til retsakter,

- inddragelse af Regionsudvalget i ex post-kontrollen med anvendelsen af nærhedsprincippet og proportionalitetsprincippet,

- Regionsudvalgets ret til fremtidigt at indbringe klager for EF-Domstolen for at bevare sine prærogativer,

- forlængelse af dets medlemmers mandat fra 4 til 5 år på linje med Kommissionen og Europa-Parlamentet;

1.17. bifalder Regionsudvalgets fremtidige ansvarsområder og rettigheder ifølge udkastet til forfatning, herunder subsidiaritetsprotokollen. Regionsudvalget er klar til at foretage den nødvendige interne omorganisering, så det kan opfylde sit udvidede ansvar på en effektiv måde;

1.18. erkender, at der er behov for at styrke udvalgets interne mekanismer til at udarbejde høringsudtalelser om forventede nye obligatoriske høringsområder, til at reagere på Kommissionens anmodninger om perspektiv- og effektrapporter og for at kunne arbejde effektivt i forhold til EU-domstolen, når dette er nødvendigt;

1.19. understreger, at hvis Regionsudvalget tildeles udvidede obligatoriske høringsområder ud over de allerede udvidede fælles beslutningsbeføjelser med Europa-Parlamentet, som nævnes i udkastet til forfatning, bør forbindelserne uddybes for at øge parlamentets forståelse af den lokale og regionale dimension. Det er i den henseende også passende, at parlamentet i større grad hører Regionsudvalget, ligesom de nuværende traktater giver mulighed for;

1.20. ser frem til at deltage regelmæssigt i relevante møder i ministerrådet, inklusive uofficielle rådsmøder, for at tale de lokale og regionale myndigheders sag.

2. Regionsudvalgets henstillinger

Regionsudvalget

2.1. opfordrer stats- og regeringscheferne til at godkende udkastet til traktat om indførelse af en forfatning for Europa og bruge det som udgangspunkt for forhandlingerne på regeringskonferencen, idet udkastet til traktat afspejler den omhyggeligt forhandlede balance, som Det Europæiske Konvent har opnået;

2.2. anmoder dog om, at der foretages små, men vigtige ændringer, som præciseres nærmere i den foreliggende udtalelse for at løse de uoverensstemmelser, der er mellem de forskellige dele af traktaten, men uden at forrykke den interinstitutionelle balance;

2.3. henstiller derfor, at Regionsudvalgets obligatoriske høringsområder i overensstemmelse med udviklingen af Regionsudvalgets rolle i del I og i subsidiaritetsprotokollen udvides i del III, så de omfatter politikker, som har en direkte virkning på lokalt og regionalt niveau, herunder landbrug, statsstøtte og almene tjenesteydelser, forskning og udvikling, erhvervsliv og indvandring, social beskyttelse, sikkerhed og retfærdighed;

2.4. anmoder om, at dets nuværende funktion styrkes gennem en horisontal klausul, der fastsætter, at Regionsudvalget skal høres på områder med delt kompetence, i forbindelse med foranstaltninger til samordning af de økonomiske politikker og af beskæftigelsespolitikkerne samt på områder, hvor EU kan beslutte at gennemføre koordinerende, supplerende eller understøttende tiltag;

2.5. er enig med Kommissionen i, at der i udkastet til forfatningstraktat er en vis uoverensstemmelse mellem Unionens mål og målene for visse politikker, som ikke er gennemgået, og opfordrer regeringskonferencen til at sikre, at der er overensstemmelse mellem samtlige bestemmelser i forfatningen, og til at fastsætte retningslinjer for en opdatering af Unionens politikker;

2.6. henstiller ydermere, at der ud over Europa-Parlamentet, Rådet og de nationale parlamenter også henvises til Regionsudvalget i afsnit VI om Unionens demokratiske liv, artikel I45 om princippet om repræsentativt demokrati, eftersom udvalgets medlemmer repræsenterer det demokratiske nærhedsprincip i EU-institutionerne;

2.7. kræver, at regionale ministre skal have ret til at deltage på møder i Rådet i henhold til EF-traktatens artikel 203, og at dette også skal gælde fremover;

2.8. kræver, at der tages hensyn til forslaget både fra Regionsudvalgets repræsentanter på konventet og fra en lang række repræsentanter for landene, Europa-Parlamentet og nationale parlamenter om, at man medtager grænseoverskridende og tværregionalt samarbejde i del III, da regionerne i både medlemsstaterne og i tiltrædelseslandene anser dette for at være særligt vigtigt i den europæiske integrationsproces og opfordrer regeringskonferencen til at sikre, at forfatningen fastlægger et klart retsgrundlag for en sådan støtte til venskabsbyaftaler;

2.9. kræver, at det klart fremgår af forfatningstraktaten, at Den Europæiske Union må sikre lokale, regionale og nationale myndigheders beføjelser hvad angår almene tjenesteydelser;

2.10. gentager opfordringen fra Det Europæiske Konvents formand, Valéry Giscard d'Estaing, om, at den kommende regeringskonference skal fungere på en lige så gennemsigtig måde som Det Europæiske Konvent, og kræver derfor, at man offentliggør eventuelle væsentlige ændringer til udkastet til forfatning, så borgerne kan informeres og eventuelt reagere;

2.11. støtter forslaget om fremover at anvende Konventets åbne metode mere permanent i forbindelse med revision af traktaten om oprettelse af Det Europæiske Fællesskab og mener, at den vil blive styrket, hvis repræsentanter for Regionsudvalget inddrages som fuldgyldige deltagere, og hvis der er større feedback på diskussioner for og fra de nationale parlamenter.

Bruxelles, den 9. oktober 2003

Albert Bore

Formand for

Regionsudvalget

(1) EUT C 256 af 24.10.2003, s. 62.

BILAG

til Regionsudvalget udtalelse

Resumé af de vigtigste forslag, som Regionsudvalget har indgivet til Det Europæiske Konvent under dets arbejde og som ikke er indeholdt i udkastet til forfatning (CONV 850/03 af 18. juli 2003)

- STATUS I DEN NYE FORFATNINGSARKITEKTUR:

I del 1 i forfatningsudkastet har Regionsudvalget anmodet om at blive indføjet på listen over institutioner i artikel 18, stk. 2, og har også indgivet følgende ændringsforslag:

Artikel 31: Unionens rådgivende organer Regionsudvalget

1. Europa-Parlamentet, Ministerrådet og Kommissionen bistås af et Regionsudvalg for at garantere, at der tages hensyn til den lokale, regionale og territoriale dimension samt de europæiske folks mangfoldighed af kulturer og traditioner, når Unionens politikker udarbejdes, fastlægges og evalueres. Udvalget skal også medvirke i overvågningen af overholdelsen af subsidiaritets-, nærheds- og proportionalitetsprincipperne.

2. Regionsudvalget består af repræsentanter for regionale og lokale myndigheder, der enten skal være valgt til en regional eller lokal myndighed eller være politisk ansvarlige over for en valgt forsamling. Regionsudvalgets medlemmer må ikke være bundet af nogen instruktion. De udfører deres hverv i fuldkommen uafhængighed og i Unionens almene interesse.

3. Regionsudvalget skal høres af Europa-Parlamentet, Rådet eller Kommissionen på de områder, der nævnes i artikel 13, 14 og 16 og i henhold til de bestemmelser, der er fastlagt i del III. Som observatør overvåger udvalget lovgivningsproceduren på disse områder(1).

4. Regionsudvalget kan høres af Europa-Parlamentet, Ministerrådet eller Kommissionen i alle andre tilfælde, især vedrørende grænseoverskridende samarbejde, hvor en af disse tre institutioner finder det hensigtsmæssigt.

5. Regionsudvalget kan afgive en udtalelse på eget initiativ i sager, hvor dette anses for hensigtsmæssigt.

6. Reglerne for dette udvalgs sammensætning, udpegelse af detsmedlemmerne, dets opgaver og dets funktion er fastsat i artikel 268,269,270 III-292 til III-294 i forfatningens del II III. Reglerne for detssammensætningenrevideres med jævne mellemrum af Ministerrådet på forslag af Kommissionen efter en udtalelse fra Europa-Parlamentet og Regionsudvalget under hensyn til den økonomiske, sociale ogdemografiske udvikling i Unionen.

I del III har Regionsudvalget foreslået følgende ændringer af artikel III-294:

Regionsudvalget høres af Europa-Parlamentet, Ministerrådet eller Kommissionen i de tilfælde, der er nævnt i forfatningen, og på områderne nævnt i artikel 13, 14 og 16 i alle andre tilfælde, især vedrørende grænseoverskridende samarbejde, hvor en af disse institutioner finder det hensigtsmæssigt.

I tilfælde, hvor udvalget skal høres i henhold til denne forfatning, skal den institution, som har anmodet om udvalgets udtalelse, begrunde, hvis den ikke har fulgt udvalgets henstillinger.

Regionsudvalget har ret til at indgive skriftlige og mundtlige spørgsmål til Kommissionen.

- UDVIDELSE AF REGIONSUDVALGETS HØRINGSOMRÅDER

Beskrivelse af Regionsudvalgets ændringsforslag, der er indført på Det Europæiske Konvent i del III af udkastet til forfatning

Nye prioriteringsområder, hvor Regionsudvalget ønsker at blive hørt:

- Bestemmelser for udøvelse af valgret og valgbarhed ved kommunale valg III-10

- Kommissionen aflægger rapport om unionsborgerskab III-13

- Liberalisering af tjenesteydelser III-32

- Harmonisering af lovgivning om indirekte beskatning III-62

- Tilnærmelse af lovgivning vedrørende det indre marked III-64, III-65

- Statsstøtte III-56, III-57, III-58

- Samarbejde vedrørende social beskyttelse III-116

- Landbrug III-127

- Forskning og teknologisk udvikling III-149, III-150, III-151, III-152, III-154

Prioriteringsområder, hvor Regionsudvalget ønsker, at der indføjes en henvisning til de lokale og regionale myndigheder for følgende af Unionens politikker

- Almene tjenesteydelser III-6

- Statsstøtte III-56, 57

- Intern sikkerhed (et område med frihed, sikkerhed og retfærdighed) III-158-178

- Tilnærmelse af lovgivning vedrørende det indre marked III-64, III-65

- REGIONSUDVALGETS SAMMENSÆTNING

Regionsudvalget fremlagde i forbindelse med dette spørgsmål et ændringsforslag om nødvendigheden af at blive hørt, men fremsatte ikke et forslag om sin fremtidige sammensætning

Artikel III-292

Antallet af medlemmer af Regionsudvalget må ikke overstige 350. Ministerrådet vedtager efter at have hørt Regionsudvalget med enstemmighed en europæisk afgørelse om Udvalgets sammensætning.

- UDKAST TIL PROTOKOL OM ANVENDELSE AF NÆRHEDSPRINCIPPET OG PROPORTIONALITETSPRINCIPPET

Regionsudvalget fremsatte en række ændringsforslag til udkastet til protokol, som nu er ændret væsentligt i forhold til den oprindelige udgave. De centrale forslag fra Regionsudvalget omfatter en anmodning om, at Kommissionen hører Regionsudvalget på flere områder, og at Regionsudvalget skal modtage alle officielle tekster ligesom EU-institutioner og nationale parlamenter.

Især ønsker Regionsudvalget at blive inddraget i forsvaret af subsidiaritetsprincippet parallelt med de nationale parlamenter i den tidlige advarselsperiode på seks uger og have ret til at udarbejde en begrundet udtalelse, hvis forslaget ikke er i overensstemmelse med subsidiaritetsprincippet.

Endelig anmoder Regionsudvalget også om, at det modtager Kommissionens rapport om anvendelse af forfatningens artikel 9 ligesom de øvrige institutioner og medlemsstaternes nationale parlamenter.

- UNIONENS DEMOKRATISKE LIV

Artikel 45, stk. 2

Borgerne er direkte repræsenteret på EU-plan i Europa-Parlamentet. Medlemsstaterne er repræsenteret i Det Europæiske Råd og i Ministerrådet af deres regeringer, der selv er ansvarlige over for de nationale parlamenter, som deres borgere har valgt. De lokale og regionale myndigheder er repræsenteret af Regionsudvalget, hvis medlemmer er valgt af borgerne eller er politisk ansvarlige over for en valgt forsamling.

- GRÆNSEOVERSKRIDENDE OG TVÆRREGIONALT SAMARBEJDE

Grænseoverskridende og tværregionalt samarbejde har en lang tradition i Europa. Det er et socio-kulturelt grundlag for den europæiske integration. Et retsgrundlag er derfor nødvendigt for, at Unionen kan muliggøre et sådant samarbejde.

Artikel 3

3. Den fremmer økonomisk, social og territorial samhørighed, tværregionalt og grænseoverskridende samarbejde og solidaritet mellem medlemsstaterne.

Artikel 13

Tilføjelse til vigtigste områder med delt kompetence: "grænseoverskridende og tværregionalt samarbejde".

Artikel 56

Grænseoverskridende og tværregionalt samarbejde kan udgøre et vigtigt element i godt naboskab.

Artikel III-116

For at fremme en harmonisk udvikling af Unionen som helhed udvikler og fortsætter denne sin indsats for at styrke sin økonomiske, sociale og territoriale samhørighed. Unionen stræber navnlig efter at formindske forskellene mellem de forskellige områders udviklingsniveauer og forbedre situationen for de mindst begunstigede områder eller øer, herunder landdistrikter. Den skal fremme grænseoverskridende og tværregionalt samarbejde.

- REVISION AF TRAKTATEN

Endelig har Regionsudvalget anmodet om at blive medtaget som fuldgyldigt medlem i en eventuel procedure for revision af traktaten om forfatningen i artikel IV-7.

(1) Jf. CONV 618/03 Regionsudvalgets bidrag til konventet.